Document ID: 32005R1478

KOMISSION ASETUS (EY) N:o 1478/2005,
annettu 12 päivänä syyskuuta 2005,
tiettyjen kolmansista maista peräisin olevien tekstiilituotteiden tuontiin sovellettavasta yhteisestä menettelystä annetun neuvoston asetuksen (ETY) N:o 3030/93 liitteiden V, VII ja VIII muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen kolmansista maista peräisin olevien tekstiilituotteiden tuontiin sovellettavasta yhteisestä menettelystä 12 päivänä lokakuuta 1993 annetun neuvoston asetuksen (ETY) N:o 3030/93 (1) ja erityisesti sen 8 ja 19 artiklan,
sekä katsoo seuraavaa:
(1)
Euroopan komissio ja Kiinan kauppaministeriö hyväksyivät 10 päivänä kesäkuuta 2005 yhteisymmärryspöytäkirjan, joka koskee eräiden kiinalaisten tekstiili- ja vaatetustuotteiden vientiä Euroopan unioniin. Kyseisen yhteisymmärryspöytäkirjan huomioon ottamiseksi komissio antoi tämän jälkeen asetuksen (EY) N:o 1084/2005.
(2)
On tarpeen yksilöidä asetuksen (ETY) N:o 3030/93 liitteessä V olevan b alakohdan taulukon alaviitteessä 3 mainittujen yhteisöön suuntautuvien lähetetysten määräpaikka ja vahvistaa erityinen muuntokerroin tekstiililuokkaan 4 kuuluville lastenvaatteille.
(3)
On tarpeen säätää, kuinka yhteisöstä Kiinaan ulkoista jalostusmenettelyä varten lähetettyjä tavaroita on kohdeltava.
(4)
Tähän menettelyyn liittyvistä järjestelyistä olisi säädettävä asetuksen (ETY) N:o 3030/93 liitteessä VII.
(5)
Yhteisymmärryspöytäkirjassa vahvistetut määrälliset rajoitukset ovat täyttyneet useissa tuoteluokissa. Yhteisön satamissa on tämän vuoksi odottamassa huomattavia määriä tavaraa, mikä aiheuttaa odottamattomia vaikeuksia tavanomaiselle kaupankäynnille.
(6)
Euroopan komissio ja Kiinan kauppaministeriö saivat 5 päivänä syyskuuta 2005 päätökseen neuvottelut siitä, miten voitaisiin ratkaista ongelmat, jotka ovat aiheutuneet kiinalaisten tekstiili- ja vaatetustuotteiden yhteisymmärryspöytäkirjassa vahvistetut määrät ylittävästä viennistä. Neuvotteluissa sovittiin, että asianomaisiin luokkiin myönnettäisiin lisämääriä ja että käyttöön otettaisiin tiettyjä joustoja.
(7)
Euroopan komission ja Kiinan kauppaministeriön sopiman järjestelyn huomioon ottamiseksi on tarpeen mukauttaa Kiinasta peräisin olevien tekstiili- ja vaatetustuotteiden määrällisiä rajoituksia vuosille 2005 ja 2006 sekä säätää tietyistä joustoista. Sen vuoksi asetus (ETY) N:o 3030/93 olisi muutettava vastaavasti.
(8)
Kun lisäksi otetaan huomioon tilanteen olosuhteet, on aiheellista säätää lisämääristä, jotta kaikki tällä hetkellä yhteisöön pääsyä odottamassa olevat tekstiili- ja vaatetustuotteet voidaan luovuttaa.
(9)
Asian kiireellisyyden vuoksi asetuksen olisi tultava voimaan viipymättä.
(10)
Tässä asetuksessa säädetyt toimenpiteet ovat asetuksen (ETY) N:o 3030/93 17 artiklalla perustetun tekstiilikomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 3030/93 seuraavasti:
1)
Muutetaan liite V tämän asetuksen liitteen I mukaisesti.
2)
Korvataan liitteessä VII oleva taulukko tämän asetuksen liitteessä II olevalla taulukolla.
3)
Korvataan liitteessä VIII oleva taulukko tämän asetuksen liitteessä III olevalla taulukolla.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä syyskuuta 2005.

Labels: 1
3
5